Mkhize sê oor moontlike hernieude streng algehele afsonderingDr. Zweli Mkhize, minister van gesondheid. (Foto: Jairus Mmutle/GCIS) Dr. Zweli Mkhize, minister van gesondheid, het Suid-Afrikaners Dinsdag daarvan verseker dat die regering hoegenaamd nog geen besluit geneem het rakende die opsie om dele van die land weer onder ’n streng algehele afsondering te plaas nie. Mkhize het gemoedere probeer kalmeer nadat die Gautengse LUR van gesondheid, Bandile Masuku, vroeër vandeesweek aangedui het dat die regering nog ’n streng afsonderingstydperk oorweeg te midde van die nuwe koronavirus wat na verwagting sy piek binne enkele maande gaan bereik. Masuku het Maandag gedurende ’n virtuele onderhoud aan die nuuskanaal eNCA gesê die regering bespreek in sy interne gesprekke die moontlikheid daarvan dat Gauteng terugkeer na ’n streng algehele afsondering. Gauteng is tans die episentrum van die virus met die meeste aktiewe gevalle van al die provinsies. “Dit is ’n opsie,” het Masuku gedurende die onderhoud erken. Hy het verduidelik dat ’n afwisselende algehele afsondering in Gauteng ook ’n opsie is. Dit sal beteken dat dié provinsie se ekonomie oor ’n tydperk oopmaak waarna dit weer vir ’n tydperk sal toemaak in ’n poging om infeksies hok te slaan. Mkhize het egter vanoggend vrese oor ’n moontlike terugkeer na ’n streng algehele afsondering besweer. “Daar is nog geen besluit geneem nie en die koronavirus-bevelraad neem beslis nie ’n kwessie van dié aard ligtelik op nie. “Daar sal miskien in sommige gebiede beperkings nodig wees. Dit sal dalk nie nasionaal wees nie, maar plaaslik en beperk. Maar sodanige besluit is nog nie geneem nie,” het die minister vanoggend op Twitter verseker. Altesaam 144 264 bevestigde gevalle van Covid-19 is tot op hede in die land aangemeld van wie 39 841 pasiënte in Gauteng positief getoets het vir die koronavirus. Die land se dodetal staan tans op 2 529.